SL Uradni list Evropske unije L 3/43

SKLEP KOMISIJE (EU) 2017/11

z dne 5. januarja 2017

o odobritvi, v imenu Evropske unije, spremembe Protokola med Evropsko unijo in Kraljevino Maroko o določitvi ribolovnih možnosti in finančnega prispevka iz Sporazuma med Evropsko unijo in Kraljevino Maroko o partnerstvu v ribiškem sektorju

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Sklepa Sveta 2013/785/EU z dne 16. decembra 2013 o sklenitvi Protokola med Evropsko unijo in Kraljevino Maroko o določitvi ribolovnih možnosti in finančnega prispevka iz Sporazuma med Evropsko unijo in Kraljevino Maroko o partnerstvu v ribiškem sektorju v imenu Evropske unije (1) in zlasti člena 3 Sklepa,

ob upoštevanju naslednjega:

(1) Člen 10 Sporazuma med Evropsko unijo in Kraljevino Maroko o partnerstvu v ribiškem sektorju (2) (v nadaljnjem besedilu: Sporazum), odobren z Uredbo Sveta (ES) št. 764/2006 (3), določa ustanovitev Skupnega odbora, ki je odgovoren za spremljanje izvajanja Sporazuma, in zlasti za spremljanje izpolnjevanja, razlage in dobrega izvajanja Sporazuma. Poglavje X Priloge k Protokolu med Evropsko unijo in Kraljevino Maroko o določitvi ribolovnih možnosti in finančnega prispevka iz Sporazuma med Evropsko unijo in Kraljevino Maroko o partnerstvu v ribiškem sektorju (v nadaljnjem besedilu: Protokol), odobrenem s Sklepom 2013/785/EU, določa pravila o iztovarjanju dela ulova v maroških pristaniščih v okviru Protokola.

(2) Skupni odbor se je sestal v Rabatu med 18. in 20. oktobrom 2016, da bi sprejel spremembe nekaterih pravil o izvajanju Protokola, ki zadevajo iztovarjanje, ob upoštevanju ponavljajočih se težav, povezanih z izpolnjevanjem te obveznosti.

(3) Komisija je pred zadevno sejo Skupnega odbora Svetu predložila pripravljalni dokument s podrobnim opisom predvidenega stališča Unije.

(4) Svet je predvideno stališče Unije odobril v skladu s točko 3 Priloge k Sklepu 2013/785/EU.

(5) Sprejete spremembe o zvišanju kazni v primeru nespoštovanja obveznosti iztovarjanja in razširitvi finančnih spodbud na vse kategorije, za katere velja obvezno iztovarjanje, v primeru iztovarjanja nad obveznim pragom, so bile vpisane v Prilogo 8 k zapisniku navedene seje Skupnega odbora.

(6) Te spremembe bi bilo treba odobriti v imenu Evropske unije.

(7) Treba je določiti retroaktivno uporabo teh ukrepov od 20. oktobra 2016 –

SPREJELA NASLEDNJI SKLEP:

Člen 1

Spremembe točk 1 in 4 poglavja X Priloge k Protokolu med Evropsko unijo in Kraljevino Maroko o določitvi ribolovnih možnosti in finančnega prispevka iz Sporazuma med Evropsko unijo in Kraljevino Maroko o partnerstvu v ribiškem sektorju, ki jih je sprejel Skupni odbor, ustanovljen s členom 10 navedenega sporazuma, in ki izhajajo iz Priloge 8 k zapisniku, navedenem v Prilogi k temu sklepu, se odobrijo v imenu Unije.

Člen 2

Ta sklep začne veljati na dan objave v Uradnem listu Evropske unije.

Uporablja se od 20. oktobra 2016.

V Bruslju, 5. januarja 2017 Za Komisijo Predsednik Jean-Claude JUNCKER

(1) UL L 349, 21.12.2013, str. 1.

(2) UL L 141, 29.5.2006, str. 4.

(3) Uredba Sveta (ES) št. 764/2006 z dne 22. maja 2006 o sklenitvi Sporazuma med Evropsko skupnostjo in Kraljevino Maroko o partnerstvu v ribiškem sektorju (UL L 141, 29.5.2006, str. 1).